同王弱翁宿廣化寺
作者：范純仁
朝代：宋

paragraphs: 能知真樂唯吾曹，聲利外物誠無僥。
深山窮谷苟遂性，膚體不厭常枯焦。
况如佳景擅天巧，會與仁友相追邀。
龍門伊洛古今勝，蒼巖翠壁雙岧嶢。
疏鑿宛見神禹迹，懷襄既乂熙堯朝。
千龕萬宇變佛室，鐘磬梵唄何喧囂。
唐僧無畏號神雋，當時聲勢尤翹翹。
開山撥壤盡奇秀，樓殿勢若風中飄。
高甍垂空插雲翼，連閣跨路馳星橋。
深沈神物潛擁護，顯敞燕雀如矜驕。
搜奇選勝幸遲日，禪堂解榻眠清宵。
灘聲蕭蕭雜群籟，天真不啻聞咸韶。
陵晨携策度翠巘，竹溪深處從僧招。
融融朝暉射巖谷，雜花爛熳紅欲燒。
令人即欲置萬累，百年盡向遊中消。
乃知神僊有窟室，我意已欲陵煙霄。